钦定古今图书集成/明伦汇编/交谊典/第013卷 > 《留别知己序》宋·向敏中
## 钦定古今图书集成/明伦汇编/交谊典/第013卷 > 《留别知己序》宋·向敏中

古者无患身不立，患道之不彰。伟哉，达士之格言，人
伦之妙端也。敏中始学于《六经旧史氏》见砥名励行，
济时于有道者。则临文慨慕，景遗范而耿光。见窃荣
冒进，致身于非据者。则执卷穷微，想前事而太息。顷
岁尝侍立于先人，谓予曰：“矜功者弗立，侥望者勿成无徇俗以强媒，苟名而自是。”三省前训，克荷靡忘。暨
予忝官，聿来南夏。终朝若励，临事且繁。总地千里，成
赋百万。编民刚劲，庶务稠杂。约乎风土，陋豫章之奥
壤；比其井制，越金陵之上邦。布术懵从绳之理，化民
无偃草之谣。迅速周天，迭换四稔。忽奉宸诏，俾归阙
庭。驾言于迈，中心郁然。同年执友，通才巨儒，咸贶以
序文歌诗，送别者多矣。其间探味述作，希阅词旨，大
约以践清华，居近密，名器伟重，组绂超峻，为进身之
望也。激扬之意，虽知己之虚谈，润色之词，复文士之
恒态。岂若出直言以诫之，垂有益以喻之，使敏中于
太平之朝，彰其道，成其业，去邪助正，嫉恶扬善，移风
以变俗，悛伪以复古，则可矣，将逮于窃荣冒进之辈，
岂可得乎？况吾性甚拙，揣心愈疏，尝以居人臣之位，
握刑赏之柄，焕耀当世，贲饰后昆者，宜乎富于道德，
饱于忠鲠，求于至理，尽于至公，然后不求名而名自
彰也，不窃荣而荣自至也。设不能量力以再思，约己
以务进，逐本徇末，争利忘义，心为蠹螫，面作狐狸，纵
峨冠鸣珮，左金右玉，上倚千寻，一去九万，蹑迹于贤
人君子之右者，复不愧欤？“愿言故交，勉树令德，俟他
日将前言以辨释之”，则知敏中平生之志有在矣。